M. Mamojka, poslanec: (2008-09-17):
To vystúpenie pani poslankyne Vášáryovej, to sa dá podľa môjho názoru v mnohom akceptovať, pretože išlo vyslovene o profesionálne a odborné veci. Treba podotknúť, že to je prvé čítanie, samozrejme. A to prvé čítanie je o tom, že je to všeobecnejšia poloha. A my chceme aj s pánom poslancom Jarjabkom naozaj akceptovať všetko to, čo vylepší tento návrh zákona, a akceptovať to, čo skutočne akceptovať treba. Tam by som nevidel žiadny principiálny problém, čo bolo povedané. Pán poslanec Mikloško aj pani poslankyňa Vášáryová spomínala tú komisiu. To je do určitej miery aj taký subjektívny pohľad, keď by sa chcelo rozhodovať alibisticky, tak, samozrejme, môže sa na komisiu vyhovoriť. Ale komisia, reagujem na pána poslanca Mikloška, podľa, myslím, § 18 ods. 8, je vyslovene povedané, je to, samozrejme, odporúčajúci orgán, ktorý by mal preskúmať všetky tie podklady a mieru zásluh toho potenciálneho vyznamenaného. A prijme uznesenie, teda rozhodnutie vo forme uznesenia odporúčajúce, ktoré dá na vedomie tomu, kto navrhoval dotyčného na vyznamenanie. A kópiu takisto uznesenia dá pánovi prezidentovi. To znamená, komisia je  vyslovene odporúčajúci orgán. Ja osobne si myslím, že môže posúdiť možno kolektívne, povedal by som, asi viac hláv, viac rozumu, kvalitu toho potenciálneho vyznamenaného. A nevidel by som v tom negatívum, skôr osobne pozitívum. (Hlas z pléna.) To je komisia. Je tu technika kreovania tej komisie, kde navrhuje prezident, potom vláda, takže má 6 členov tá komisia. (Reakcia z pléna.) Nie, ona je len pri prezidentskej kancelárii, ale je kreovaná tak, že môže navrhovať dvoch prezident, dvoch, myslím, parlament, dvoch vláda. To znamená, to zloženie je tak variabilné z hľadiska kreovania. A je podstatné to, že uznesenie má len čisto odporúčajúci charakter. A prezident ho berie do úvahy alebo neberie do úvahy. To ukáže prax. No ja osobne si myslím, že keby tam boli skutočné, a verím, že to tak bude, osobnosti či už z akademickej pôdy, akadémie vied alebo iné osobnosti, že tie asi neurazia sami seba, aby podľa mňa kolektívne odsúhlasili niekoho, kto by na to nemal. Ja som v tomto reálny optimista. Ukáže to čas. Čo sa týka tých finančných odmien, neviem, ja si myslím, že vyznamenanie takýchto vysokých stupňov a rangov by asi možno nemalo byť o peniazoch. Ide o isté spoločenské ocenenie celoživotných zásluh, aj keď, áno, dá sa o tom diskutovať. Nobelova cena je aj o tom. Ale zas ten, kto dostane podľa mňa Nobelovu cenu, to je tak významná osobnosť, že tomu zase o tie peniaze vonkoncom asi nejde a ísť nemusí a väčšinou ich dáva na charitatívne účely a podobné účely. Takže ja si osobne myslím, že tá finančná zložka by nemala byť dôležitá, prioritná, lebo ľudia sú už takí, že sa možno bude potom utláčať a potláčať význam toho vyznamenania kvôli nejakej finančnej odmene a budú ešte na seba možno žiarliť, že ty máš viac a ty máš menej. Nechcem to takto prejoratívne  brať. Opakujem, je to prvé čítanie. My budeme ešte o tom, samozrejme, uvažovať, konzultovať to aj s pánom poslancom Jarjabkom. A to, čo je odborné, profesionálne, budeme, samozrejme, akceptovať, pretože by sme boli radi, aby to bol právny predpis dlhodobejší, aby vychytal tak obsah, ako aj formu vrátane protokolu.